Vrou, kleuter oorleef byna-verdrinkingDie waterstroom waarin die kleuter beland het. (Foto: Netcare 911) ŉ Vrou en ŉ driejarige kleuter is albei in die hospitaal opgeneem nadat hulle Saterdag in twee verskillende voorvalle byna verdrink het. In die eerste voorval is paramedici van Netcare 911 omstreeks 09:26 ontbied na ŉ strand in Umhlanga Rocks aan die KwaZulu-Natalse kus. Shawn Herbst, woordvoerder van die nooddiens, sê volgens getuies op die toneel is ŉ 36-jarige vrou deur ŉ sterk seestroom dieper die see in gesleur. “Die vrou is vinnig deur lewensredders gered wat haar terug na die strand gebring het. Sy is deur ŉ paramedikus op die toneel behandel voordat sy in ŉ stabiele toestand na ŉ hospitaal geneem is,” sê Herbst. Ure daarna is paramedici weer na ŉ byna-verdrinking ontbied, dié keer in Kalkstraat, Krugersdorp, aan die Wes-Rand. Herbst sê paramedici het om 15:05 op dié noodoproep gereageer. “Volgens getuies is ŉ driejarige seuntjie aangetref waar hy in ŉ stroom water dryf. ŉ Lid van die publiek het mond-tot-mond-asemhaling op die kind toegepas totdat die paramedici opgedaag en oorgeneem het.” Herbst sê die kind kon genadiglik weer bygebring word en is daarna per helikopter na ŉ hospitaal geneem.